《买鱼行》
宋代·王十朋

风伯一怒声如雷，排空浊浪山崔嵬。江湖千里人影绝，一叶小舟何处来。

芦荻花中有渔者，蓑笠为衣楫为马。止将烟水作生涯，红曲盐鱼荷裹鲊。

舟人争买不论钱，我亦聊将荐杯斝。烹庖入坐气微腥，饤饾登盘色如赭。

但能得趣酒杯中，也胜弹铗人门下。君不见仲尼鱼馁则不食，陈蔡面犹含菜色。

又不见退之欲饱东海鲸，焉知家有啼饥声。我居江乡厌海味，今日鱼虾八珍贵。

朱门日兴费万钱，未必一生常适意。尔曹异日宦西东，一饭安得如今同。

寄鲊不须劳孟宗，但愿清白传家风。我将归结鸡豚社，不用击鲜如陆贾。

但愿年丰鱼米贱，欣然醉饱同天下。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。